
1. AGENDA 2010: PARIUL POLITIC AL LUI GERHARD SCHRÖDER

Agenda 2010, elaborată de guvernul social-democrat, a încercat să prezinte principalele linii ale politicii germane pentru a aborda dificila problemă a creşterii economice, în condiţiile mondializării şi ale unui fenomen de îmbătrânire a populaţiei.
 Principalele măsuri prevăzute de Agenda 2010, prezentate de Gerhard Schröder într-un discurs ţinut în Bundestag, la 14 martie 2003, au reprezentat o încercare de a reforma Germania. Conform strategiei guvernului, reforma trebuia să fie globală, implicând schimbări economice şi sociale (ocuparea forţei de muncă, reformarea sistemului de asigurări de boală,  cheltuielile pentru pensionari şi dezvoltarea unei politici familiale mai agresive).

Într-un sistem politic complex, în care a coabitat instituţional o Cameră inferioară a Parlamentului, dominată de social-democraţi şi o Cameră superioară, dominată de dreapta, cancelarul german a trebuit să ia acele măsuri politice menite a fi aprobate de ambele Camere. Mulţi analişti au considerat Agenda 2010 drept sfârşitul modelului social german, în numele obţinerii unei creşteri economice durabile. Rezultatele aplicării Agendei nu au confirmat, se pare, valabilitatea acestei strategii, întrucât şomajul nu a scăzut, iar creşterea economică este încă un deziderat.  Acestea au constituit, de altfel, elementele decisive ale votului din septembrie 2005.     

1.1. O relativă redresare economică 

După trei ani de relativă stagnare, economia Germaniei s-a redresat, fiind însă puternic influenţată de rata scăzută a folosirii forţei de muncă şi de schimbările din contextul economic internaţional. Reformele iniţiate de guvernul german pentru redinamizarea procesului creşterii economice au impus măsuri de reducere a datoriei publice, a distorsiunilor bugetare şi de creare a noi locuri de muncă.
 Analiştii economici au apreciat că era necesară o viziune  coerentă referitoare la reorientarea politicii economice, asociată cu o politică macroeconomică axată pe creştere şi stabilitate, ceea ce ar fi impus reforme structurale profunde. Reducerea impozitelor pe venit şi creşterea eficienţei sectorului public au reprezentat obiective economice prezente şi de perspectivă ale guvernului. Pentru revitalizarea domeniului public s-a încercat realizarea reformei sistemelor de sănătate şi de pensii, prin creşterea participării financiare a pacienţilor, prin reducerea serviciilor de sănătate plătite integral, prin activarea rolului Caselor de sănătate etc.

Modificarea sistemului de securitate socială a avut drept scop ameliorarea pieţei muncii şi dinamizarea activităţii întreprinderilor. Un rol important a revenit sistemului sectorului privat, reformării sectorului public, formării profesionale în acord cu schimbările pieţei muncii, creşterea vârstei de pensionare de la 60 la 63 de ani şi a cotei pentru pensii.

În legislatura anterioară, au fost votate numeroase legi referitoare la crearea unor noi locuri de muncă, oferindu-se condiţii atrăgătoare pentru micile întreprinderi, persoanele în vârstă, fuzionarea ajutorului social cu cel de şomaj etc. Un rol deosebit au avut serviciile de plasament al forţei de muncă, servicii ce vor fi modernizate în continuare. Un obiectiv esenţial va fi creşterea deosebită a activităţii de inovaţie şi de pregătire a forţei de muncă. 

Reformele din domeniul pieţei muncii au impus criterii mai stricte de evaluare a locurilor de muncă puse la dispoziţie, obligând la încadrarea mai rapidă în activitate, precum şi scurtarea perioadei de acordare a alocaţiilor de şomaj. Conform opiniei analiştilor, Măsurile Hartz, iniţiate de legea propusă de Peter Hartz, directorul resurse umane la firma Volkswagen, vor produce efecte şi în viitor.

Toate măsurile luate în domeniul consolidării fiscale au urmărit reducerea deficitelor publice, a subvenţiilor, a impozitelor pe venit, creşterea eficienţei deciziilor la nivel federal. În acest scop a fost creată o comisie menită a obţine consensul asupra unor modificări constituţionale necesare.

În cursul anului 2004 s-a înregistrat revigorarea economică, PIB real a crescut, producţia crescând însă datorită cererii externe. Cererea internă a stagnat, consumul scăzând datorită degradării pieţei muncii (rata şomajului a atins peste 10%).
 Legea amnistierii celor vinovaţi de evaziune fiscală contra plăţii unei amenzi unice şi declarării veniturilor reale se aşteaptă a avea efecte pozitive pe termen lung (evaluate la 1 miliard de euro). 

În comerţul exterior au crescut exporturile, mai ales în Asia şi în noile ţări membre ale UE, dar şi importurile. O problemă critică a fost stagnarea cererii interne, a investiţiilor, fiind necesară implementarea unor măsuri de finanţare atractive care să ducă la o creştere a investiţiilor cu 1,4%, în 2005. Scăderea impozitelor pe venit a fost o  decizie politică menită a stimula puterea de consum a populaţiei, deşi costul vieţii a crescut în anul 2004.

În luna martie 2005, preşedintele ţării, Horst Köhler, a prezentat situaţia economică a ţării criticând, în principal, tema locurilor de muncă, afirmând că este nevoie de scădere a costului mâinii de lucru, de o piaţă a muncii mai flexibilă, de un sistem fiscal mai simplu şi de scăderea birocraţiei.
 Problema a revenit în actualitate, mai ales odată cu publicarea datelor ce arătau creşterea şomajului în timpul guvernării social-democrate, acuzate de pasivitate.

1.2. Reforme sociale controversate

Agenda 2010 elaborată de guvernul social-democrat german a cuprins reforme structurale în domeniul social, în condiţiile în care persista stagnarea economică şi creşterea şomajului (4 milioane de şomeri, în anul 2004). Degradarea sistemului de protecţie socială a afectat în mod deosebit cheltuielile pentru sănătate şi nivelul pensiilor.

Măsurile vizate de cancelarul Gerhard Schröder au întâmpinat puternica rezistenţă a aripei de stânga a partidului social-democrat care a respins politica inspirată de legea Hartz. Asistenţa şi alocaţia de şomaj au fost totuşi reduse, fuzionând, şi a fost redusă perioada de acordare a acestora de la 32 de luni la 12 luni, pentru salariaţii sub 55 de ani, şi la 18 luni pentru cei cu vârsta de peste 55 de ani. În condiţiile creşterii populaţiei mai vârstnice, guvernul a decis creşterea contribuţiilor pentru pensii de la 12% la 14,3%. 

În domeniul sănătăţii, s-a încercat schimbarea sistemului de elaborare a contractelor cu  medicii, înlocuindu-se contractele cu asociaţiile de medici cu contracte individuale. În acelaşi timp, a fost modificat catalogul cu preţurile diverselor prestaţii medicale. În elaborarea acestor măsuri, un rol deosebit l-a avut Comisia Rürhep, formată de guvern.

Toate aceste schimbări, anunţate în anul 2003 şi puse în aplicare la începutul anului 2004, au declanşat reacţii deosebite din partea sindicatelor care au subliniat absenţa unei concepţii globale referitoare la asigurarea unei reale dinamizări economice şi sociale. Ele au sprijinit însă politica de investiţii publice susţinute de guvern. În luna iunie 2005, cancelarul Gerhard Schröder a cerut patronatului creşterea salariilor, apărând astfel rolul social al statului şi afirmând că aceasta este singura cale de a asigura libertatea, securitatea şi bunăstarea. Reacţia actorilor economici şi sociali a declanşat o dezbatere publică la nivel naţional. Toate partidele politice au avansat propuneri referitoare la restructurarea sistemului social, dezbaterea reprezentând prima tentativă serioasă de reformare profundă a Germaniei.

Problema şomajului a constituit preocuparea majoră a guvernului, dar şi a societăţii germane. În anul 1989, erau  4,1 milioane de şomeri, în anul 2002,  4 milioane. În februarie 2005,  erau 5,2 milioane, iar în mai 2005, 5 milioane de şomeri.  Consiliul de experţi, precum şi alte centre de studii şi cercetări, au realizat numeroase strategii pentru dinamizarea pieţei forţei de muncă şi reglementarea adecvată a pieţei muncii.
 Acestea au pus în evidenţă că problemele cele mai dificile vor fi acelea legate de faptul că ar trebui corelate politicile de consolidare economică, politicile salariale moderate şi reformele structurale care ar putea avea consecinţe dureroase pentru grupurile sociale cu venituri mici. Conform opiniei experţilor, reformele în acest domeniu vor trebui să fie însoţite de politici macroeconomice menite a impulsiona economia: creşterea investiţiilor publice, a cheltuielilor pentru cercetare şi învăţământ, reforma sistemului de formare profesională, crearea unor noi întreprinderi, abordarea fenomenului migraţiei forţei de muncă etc.
 Analiştii au apreciat că, în Germania, aplicarea reformelor la nivel federal este destul de dificilă întrucât un rol deosebit îl au instituţiile de la nivelul landurilor, grupurile de interese şi politice existente la nivelul Bundesrat-ului. Mediul instituţional, politic şi economic care condiţionează reforma pieţei muncii va influenţa, aşadar, implementarea strategiilor guvernamentale.

1.3. O nouă politică în domeniul imigraţiei

Noua lege a imigraţiei a fost pusă în aplicare la 1 ianuarie 2005, după ce puterea şi opoziţia au ajuns la un compromis, în mai 2004. Legea a avut ca obiectiv abordarea fenomenului imigraţiei în legătură cu interesele economice şi cu nevoile pieţei muncii din Germania, fiind considerată o lege cu dimensiuni strategice.

Măsurile referitoare la acordarea cetăţeniei celor născuţi în Germania, precum şi cele referitoare la regimul special  acordat celor cu calificare superioară în domeniul tehnologiei înalte şi telecomunicaţiei, au fost susţinute de majoritatea politicienilor şi de oamenii de afaceri germani. Reforma Codului german al naţionalităţii şi iniţiativa Green Card au redeschis discuţia referitoare la imigraţie, în contextul persistenţei forţei de muncă de înaltă calificare şi a îmbătrânirii populaţiei germane.

Opoziţia creştin-democrată a reproşat guvernului federal că a compromis coeziunea societăţii şi că a modificat identitatea naţională.
 Guvernul a susţinut că strategia sa are la bază motive legate de evoluţia demografică (conform previziunilor ONU, până în 2050, imigraţia va trebui să aibă o cotă de 17,8 milioane pentru a asigura populaţia de vârstă activă), de nivelul competitivităţii internaţionale care ar impune atragerea imigranţilor cu înaltă calificare etc. 
 

În acelaşi timp, în toate statele membre ale Uniunii Europene, politicile referitoare la imigraţie au ţinut cont de aspecte legate de asigurarea securităţii şi de politica internă faţă de riscuri. Legea a dat însă o largă marjă de manevră administraţiilor locale, orientate mai mult spre limitarea şi controlul imigraţiei, determinate, mai ales, de acţiunile violente ale unor organizaţii de extremă dreapta. Politica faţă de imigraţie va constitui totuşi o provocare şi în deceniile următoare, încercând a transforma acest fenomen într-un proces pacifist şi productiv.

1.4. Probleme ale tranziţiei în noile Landuri germane 

După cincisprezece ani de la căderea zidului Berlinului, evoluţia economică din estul Germaniei arată că procesul tranziţiei încă nu s-a încheiat şi că mai există o profundă divizare între vechile şi noile Landuri.
 La nivel federal, Cercul de dialog asupra Estului a încercat să studieze principalele probleme cu care se confruntă încă zona estică a Germaniei. Raportul arată că, în ultima perioadă, s-au înregistrat progrese în domeniul creşterii salariilor care se situează, actualmente, la un nivel de 80% din cel al Germaniei occidentale (faţă de 56% în 1991). Starea oraşelor şi a infrastructurii s-a îmbunătăţit simţitor faţă de 1989. Un studiu comparativ arată că evoluţia Germaniei de Est, în raport cu celelalte ţări aflate în tranziţie, a fost mai bună, creşterea PIB/locuitor fiind superioară (17.500 euro faţă de 7700 euro în Republica Cehă în 2001). În perioada 1996-2003 majoritatea fondurilor a fost investită în construcţii ceea ce a diminuat creşterea economică pe termen scurt.

Productivitatea în domeniul industrial a crescut semnificativ, faţă de cel existent în alte ţări central şi est europene, înregistrându-se o creştere medie de 5,5% în acest domeniu.
 În jurul Berlinului, există zone (ex. Berlin-Brandeburg) care reprezintă adevărate centre ale cercetării în domeniul biotehnologiei, ale microelectronicii şi înaltei tehnologii (ex. regiunea Dresda numită şi Silicon Saxony), realizate şi cu investiţii americane. În aceste regiuni, Oficiul european de brevete (OEB) a înregistrat o creştere medie anuală de 48,9%, în perioada 1997-2002.
 O dezvoltare remarcabilă au înregistrat industria chimică, electrotehnică, optică şi fotografică. Nivelul şomajului a scăzut, existând probleme, mai ales, în legătură cu persoanele în vârstă. Restul populaţiei se caracterizează printr-o mare flexibilitate a forţei de muncă, puternică motivaţie şi un nivel mai scăzut al salariilor, faţă de vestul ţării.

În anul 2003, sectorul manufacturier s-a dezvoltat considerabil, oferind aproape 700.000 locuri de muncă.
 În acest context, fluxul migraţiei populaţiei spre vestul Germaniei s-a diminuat, însă populaţia din Est, din 1989 şi până în prezent, s-a diminuat cu 10% (aproape 1,5 milioane de cetăţeni), deşi aceasta reprezintă 1/3din suprafaţa Germaniei. Acest fenomen a dus la dificultăţi majore de accesare a unor programe europene de dezvoltare regională. În ultimii ani, contrar existenţei unor progrese deosebite, se menţin încă probleme deosebit de grave în Landurile estice ale ţării. Efectele negative ale privatizării, determinate de statutul juridic incert al unor întreprinderi, a paralizat mult timp investiţiile economice. Analiştii apreciază că sprijinul financiar acordat de vestul ţării a fost orientat spre consum şi foarte puţin spre investiţii.

Consiliul experţilor economici (Cei 5 înţelepţi) a apreciat recent că eşecul politicii de reunificare explică, în parte, evoluţia slabă a ţării faţă de ţările vecine.
 Pactul de solidaritate adoptat de Parlament în iunie 2001, menţionează că ajutoarele vor fi acordate până în anul 2020, diminuându-se progresiv, anual. Această strategie se află actualmente în dezbatere publică în Germania, fiind în discuţie varianta ca această regiune să devină zonă economică specială în care puterile publice locale să îşi asume, în mod responsabil, dezvoltarea. La nivel federal se caută noi modalităţi de sprijin financiar (prime salariale, sistem de impozitare favorabil, acordare de credite bancare etc.), astfel încât să împiedice tinerii să emigreze. Se apreciază că, în noile landuri, politica în domeniul industrial şi al învăţământului trebuie să devină pragmatică, imaginativă şi descentralizată.

Dezbaterea politică în jurul acestor teme este în prezent foarte aprinsă, mai ales din perspectiva guvernelor regionale din Est care invocă obiectivul apropierii nivelelor de dezvoltare din Est şi Vest, înscris în Constituţie. Guvernul social-democrat a susţinut această politică în cadrul Agendei 2010. 

În noile Landuri, deşi au fost obţinute progrese importante, se menţin probleme grave precum şomajul de masă, tendinţa spre emigrare, îmbătrânirea populaţiei. O analiză aprofundată relevă faptul că există tendinţe de  apropiere în zone microeconomice, sectoriale sau tehnologice, dar că persistă puternice clivaje, de ansamblu, între Est şi Vest. Una din provocările politice majore va fi atitudinea pe care noul guvern o va avea faţă de această situaţie, faţă de acceptarea acestei heterogenităţi şi identităţi aparte a noilor Landuri.

Numeroşi analişti subliniază impactul deosebit pe care l-au avut şi îl au promisiunile făcute la începutul procesului reunificării, precum şi implicaţiile principiului solidarităţii. “Modelul est-german” se află, aşadar, în plină recompunere şi dezvoltare.

1.5. Tendinţe ale modernizării statului federal

În toamna anului 2003, a fost creată o Comisie comună a Bundestag-ului şi a Bundesrat-ului la care au participat şi alte instituţii ale statului, cu scopul de a moderniza sistemul federal german. Acest demers a avut ca obiective: îmbunătăţirea capacităţii de acţiune şi de decizie a statului şi Landurilor; identificarea optimă a responsabilităţilor politice; întărirea eficacităţii acţiunii politice la toate nivelele guvernării. Comisia s-a pronunţat asupra repartizării competenţelor legislative ale statului şi Landurilor, asupra atribuţiilor şi drepturilor de participare ale Landurilor la activitatea legislativă din cadrul Bundesrat-ului şi asupra relaţiilor financiare dintre stat şi Landuri.

Această amplă dezbatere a avut ca punct de referinţă specificul şi istoria federalismului german. Acum trei decenii, Konrad Hesse se referea la noţiunea de “stat federal unitar”, accentuând tendinţa de centralizare a sistemului federal german, mai ales în domeniul legislativ. De-a lungul timpului, rolul guvernelor şi administraţiilor locale a crescut mai rapid decât cel al tribunalelor şi parlamentelor locale, mulţi specialişti vorbind de “un federalism executiv” al Landurilor. De aceea, statul federal german părea a fi mai mult un stat unitar de tip guvernamental şi era necesară trecerea la un “stat federal cooperativ” în care Landurile să aibă o autonomie mai mare şi între care să se manifeste o cooperare accentuată. Conform opiniei specialiştilor, statul federal modern  se caracterizează printr-o pluralitate a centrelor şi nivelelor de decizie, dar există şi riscul existenţei unor divergenţe politice legate de specificul fiecărei zone.

În acest context, o discuţie esenţială a fost aceea legată de rolul Bundesrat-ului, ca for reprezentativ al guvernelor Landurilor germane şi care are menirea să aprobe legile elaborate de Bundestag (un rol intermediar între politic şi administrativ).

Constituţia germană promovează principiul separării competenţelor între stat şi Landuri şi al necesităţii “finanţării mixte”, astfel încât să fie acoperite cheltuielile specifice fiecăruia, pe principiul “solidarităţii mutuale”. Conform acestora, Landurile “bogate” (precum Baden-Wurtemberg, Bavaria, Hesse, Renania de Nord-Westfalia) contribuie la susţinerea celor 11 Landuri “mai sărace”. În ultimii ani, s-a manifestat un tip de “federalism competitiv”, în care Landurile acţionează mai ferm în raport cu propriile lor interese şi cu exigenţele societăţii industriale moderne.

Dezbaterile asupra modernizării statului federal au pus în evidenţă, aşadar, divergenţele între landurile “bogate” şi “cele mai sărace”, între landurile “vechi” şi “cele noi”, între Landurile apropiate guvernului şi cele “în opoziţie”. Experţii au afirmat că reforma statului federal german necesită abordări largi, mai aprofundate, în acord cu realităţile socio-economice ale societăţilor industriale moderne. S-a subliniat că la fel de necesară este şi menţinerea principiului solidarităţii, ceea ce implică elaborarea unei politici flexibile, creatoare în acest domeniu, astfel încât sistemul federal german să fie mai transparent şi mai eficace.

1.6. Noile coordonate ale politicii externe germane

După 1990, politica externă germană s-a aflat în faţa unor provocări ce au determinat schimbări radicale, conturarea unei “căi noi” (German Way), pe plan teoretic, dar mai ales practic, în relaţia cu partenerii tradiţionali, în special cu Statele Unite ale Americii.
 Alte coordonate importante ale acestei schimbări au fost contribuţiile deosebite la elaborarea unei politici externe şi de securitate europene, printr-o colaborare deosebită cu Franţa.
 În acest sens, Germania a susţinut permanent procesul extinderii şi ţările candidate la aderare.

Mulţi analişti au explicat această schimbare prin modificările radicale produse în contextul internaţional şi european, în raport cu care Germania a elaborat propriul răspuns politic.
 Alţi analişti au arătat că această schimbare reprezintă “o normalizare a politicii externe germane”, decisă să exprime şi să acţioneze conform propriilor ei interese şi priorităţi. Din această perspectivă, noua strategie a pus noi accente şi a lansat un nou stil de abordare a problemelor, conectat la reacţia opiniei publice.

Politica externă germană şi, în mod particular poziţia faţă de războiul din Irak, adoptată în toamna anului 2002, a beneficiat de sprijinul opiniei publice. Războiul din Irak a constituit motivul declanşării unei ample dezbateri publice, iar desprinderea de poziţia Statelor Unite a reprezentat un moment de cotitură în politica externă germană. Elaborarea unei politici externe independente şi “emancipate”, aşa cum a definit-o cancelarul german Gerhard Schröder, a constituit obiectul unor analize aprofundate ale istoriei diplomaţiei germane, ale sensurilor şi logicii acesteia.

Preambulul Constituţiei  Germaniei menţionează clar logica strategiei de a susţine pacea în lume, în calitate de membru egal în drepturi, într-o Europă unită. Obiectivul major a rămas, aşadar, promovarea capacităţii de acţiune a Uniunii Europene, ceea ce implică consensul intern şi compatibilitatea în domeniul elaborării politicii externe de către statele membre.
 Consensul intern implică un acord între politica guvernului, parlament, grupurile de interes şi opinia publică în raport cu obiectivele şi mijloacele de aplicare a politicii externe. Dimensiunea strategică a consolidării capacităţii de acţiune a Uniunii Europene a devenit un element esenţial al politicii externe germane, aşa cum a subliniat ministrul afacerilor externe, Joschka Ficher.

Extinderea Uniunii Europene, manifestarea ameninţării teroriste, după 11 septembrie 2001, au pus în evidenţă şi mai mult dimensiunea strategică a unificării europene. De-a lungul ultimilor ani, Germania a avut o contribuţie deosebită în desfăşurarea principalelor proiecte europene: elaborarea Constituţiei şi a politicii de securitate şi apărare a UE. Constituţia europeană menţionează drept concepte esenţiale “cooperarea structurată şi consolidată”, concepte care se regăsesc în noua politică externă germană. Un alt element esenţial al acestei politici este şi consultarea politică între state, precum şi sprijinul public.

Analiştii apreciază că succesul politicii externe germane s-a bazat pe capacitatea de a promova consultarea şi cooperarea (axa franco-germană, trilaterala Franţa-Germania-Marea Britanie, grupul marilor state format din Germania, Franţa, Marea Britanie, Spania, Italia şi Polonia etc.). Un rol deosebit l-a avut, în acest context, parteneriatul cu Rusia, Ucraina şi Turcia, ţări importante pentru definirea echilibrului în Europa.
 Germania a susţinut, de asemenea, crearea  unui “pod strategic” între Uniunea Europeană şi Orientul Mijlociu şi a acordat o atenţie deosebită iniţiativelor europene comune în Balcani, Afganistan, Iran.

Atitudinea deosebită a Germaniei faţă de politica SUA a generat numeroase dezbateri, dar a avut permanent sprijinul opiniei publice germane. Opoziţia creştin-democrată s-a arătat rezervată faţă de această schimbare politică majoră,
 dar un rol decisiv l-au avut marile demonstraţii împotriva războiului, ce au avut loc în Germania şi în toată Europa. 

Viitorul relaţiei transatlantice a stat în atenţia analiştilor politici europeni şi americani care au subliniat necesitatea colaborării dintre Europa şi SUA.
 În acest context, Germania a susţinut deschiderea unui dialog strategic între Uniunea Europeană şi Statele Unite, mai amplu decât “Declaraţia transatlantică” din 1990 şi “Noua agendă transatlantică” din 1995. S-a apreciat că, după evenimentele din 11 septembrie 2001, Europa are posibilitatea să devină un partener egal în drepturi şi să dezvolte capacitatea sa de acţiune, oferind metode alternative de rezolvare a conflictelor. 

În ultimii ani, Germania a reafirmat responsabilităţile majore ce revin politicii externe, pentru menţinerea şi promovarea păcii şi securităţii în Europa şi în lume, precum şi în apărarea drepturilor omului (mai ales după ce Curtea Constituţională federală a pus în discuţie şi a aprobat acţiunea dincolo de teritoriul NATO). Misiunile de pace şi securitate la care a participat Germania demonstrează acest angajament responsabil. Peste 10.000 de soldaţi germani au fost angajaţi în operaţiuni multinaţionale, conform noii politici germane elaborate în anul 2003, în acord cu noile ameninţări globale şi cu noua politică de  securitate europeană.

Charta Naţiunilor Unite reprezintă un punct de reper esenţial, Germania considerând ONU “forumul cel mai important al reglementării mondiale”.
 Guvernul german a respins categoric utilizarea “preventivă” a forţelor armate, fără aprobarea ONU. Aceasta ar constitui, de altfel, şi o încălcare a Constituţiei germane (art. 26), motiv pentru care Germania a susţinut scoaterea termenului de “angajament preventiv” din proiectul strategiei de securitate europeană.

Dezbaterea asupra definirii politicii externe germane va continua, iar strategia ar putea fi redefinită, în acord cu noua orientare a viitorului guvern. 

2. CONTEXTUL SOCIAL-POLITIC AL ALEGERILOR

2.1. Consecinţele politice ale alegerilor regionale

Punerea în aplicare a Agendei 2010 de către guvernul condus de Gerhard Schröder a declanşat ample dezbateri politice lansate atât din partea opoziţiei creştin-democrate, cât şi în zona stângii reprezentate de Partidul Socialist Democratic şi de aripa stângă a Partidului Social-Democrat. Măsurile de reformă legate de piaţa muncii şi de sistemul social, adoptate în decembrie 2003 şi iulie 2004, au avut efecte politice negative, înregistrate în cele 11 scrutinuri regionale, ceea ce a dus la căderea în sondaje a Partidului Social-Democrat (24% în 2003). Alegerile regionale din septembrie 2004 au confirmat declinul social-democraţilor (în Saxa, SPD a pierdut 14% din voturi, iar în Renania de Nord-Westfalia, SPD a obţinut doar 31,7% din voturi, faţă de 43,4% din voturi obţinute de creştin-democraţi).

Rezultatele alegerilor regionale au pus în evidenţă divizarea politică şi socială a Germaniei şi au produs un adevărat cutremur politic ce a dus la schimbări de strategie politică şi economică. Alegerile regionale au dus la schimbarea configuraţiei Bundesrat-ului, ceea ce a făcut mai dificilă realizarea politicii guvernamentale. Deşi s-a înregistrat o relativă creştere economică, s-au menţinut nivelul ridicat al şomajului, lipsa de popularitate a reformelor sociale, nemulţumirile germanilor din Est şi puseul electoral al formaţiunilor de extremă-dreapta care au obţinut 9,2% din voturi în noile Landuri.

În iulie 2004, a fost creat un nou partid de stânga, Alternativa Electorală Muncă şi Justiţie Socială (WASG), consecinţa unei mişcări de secesiune în cadrul Partidului Social-Democrat ce a pierdut astfel, parţial, sprijinul sindicatelor. Acest partid a fost format din sindicalişti şi social-democraţi şi este condus de Oskar Lafontaine, personalitate marcantă a stângii germane (ex-ministru de finanţe al Partidului Social Democrat).

După alegerile regionale, cancelarul german a anunţat reforme suplimentare în sănătate, referitoare la asigurările pentru persoanele dependente, puternic defavorizate. Aceste tendinţe de revenire asupra unor probleme sociale au încercat să redreseze imaginea de lider social-democrat interesat de categoriile sociale aflate în dificultate.
 Această tentativă a părut însă ineficientă electoral, în raport cu ansamblul reformelor anterioare, considerate de  analişti şi de opinia publică ca fiind  de sorginte neoliberală, asemănătoare celor aplicate de Tony Blair în Marea Britanie.

În cadrul Partidului Social-Democrat s-a menţinut însă un echilibru politic prin distribuirea sarcinilor politice: Gerhard Schröder şi ministrul Economiei, Wolfgang Clement, impunând austeritatea, în timp ce Franz Müntefering, lider al social-democraţilor, a încercat să respecte echilibrul social, propunând măsuri de stânga. Ulterior, relaţiile cu sindicatele s-au mai îmbunătăţit, fiind reluat dialogul cu guvernul. Ca urmare, s-a înregistrat şi ascensiunea în sondaje a social-democraţilor.

2.2. O scenă politică tensionată

În ultimii ani, partenerul de coaliţie, Partidul Ecologist, şi-a dublat electoratul din 1998, cucerind marile oraşe din vest. Ţinând cont de stabilitatea “coaliţiei roşie-verde”, creşterea electorală a verzilor a constituit un atu politic important al social-democraţilor. În acelaşi timp, aripa mai de dreapta a social-democraţilor a fost susţinută de populaţia din mediile urbane, intelectuali şi o parte a oamenilor de afaceri. În acest context, Verzii au fost aliaţi preţioşi în dialogul cu sindicatele şi celelalte partide de stânga.

În ultimii ani, creştin-democraţii s-au aflat într-o situaţie politică uneori paradoxală, deţinând majoritatea în Bundesrat, unde au încercat să aibă un rol de opoziţie, amendând sau respingând proiecte de lege lansate de guvern. Pe de altă parte, majoritatea reformelor cuprinse de Agenda 2010 (reforma fiscală, limitarea subvenţiilor) au fost susţinute de creştin-democraţi în Bundestag, aflându-se pe agenda politică de centru a celor două partide. Lipsa de popularitate a acestor partide ar putea fi însă plătită electoral de ambele părţi, mulţi analişti acuzând pe creştin-democraţi de un joc dublu şi de pierderea credibilităţii politice.

O parte a creştin-democraţilor a criticat măsurile cu caracter antisocial susţinute în Bundesrat, ceea ce a dus la crearea unor tensiuni, a unei crize latente în cadrul coaliţiei CDU/CSU. Analiştii au observat, aşadar, că Agenda 2010 a creat disensiuni atât în rândul social-democraţilor, cât şi în interiorul coaliţiei dintre creştin-democraţi (CDU) şi social-creştini (CSU). Liderul coaliţiei, Angela Merkel, considerată “doamna de fier” a Germaniei, originară din estul ţării, a avut dificilul rol de a se confrunta cu puternicii lideri regionali din Bavaria, Saxa, Hesse pentru a obţine candidatura la funcţia de cancelar.
 Alegerile regionale au adus victorii electorale ale coaliţiei, dar ele trebuie apreciate în raport cu absenteismul electoral, fiind, de fapt, o scădere a electoratului susţinător al creştin-democraţilor.

Agenda 2010 a produs un efect deosebit în Germania de Est, punând în evidenţă, mai mult ca oricând, o divizare politică profundă. Germanii din est au perceput reformarea sistemului social ca pe o reducere a sprijinului acordat şi ca pe încălcare a contractului tacit, iniţial. Scăderea asigurării sociale pentru şomeri şi fuzionarea acesteia cu ajutorul social au produs reacţii de protest, încă din anul 2003. În luna iulie 2004, 70.000 de oameni au manifestat în mai multe oraşe din Est cerând demisia guvernului. Manifestaţiile au fost susţinute de Partidul Socialist Democratic şi de extrema dreapta care, la alegerile regionale, au obţinut scoruri electorale surprinzătoare.

Partidul ex-comuniştilor germani a ajuns pe poziţia a doua în aceste Landuri (28% din voturi), iar partidele extremiste, apropiate de profilul partidelor neonaziste, au obţinut scoruri electorale deosebite în Saxa şi Brandeburg, fiind votate de tineri. Cele trei partide de extremă dreapta au valorificat electoral nemulţumirile, interesele specifice şi furia germanilor din Est.

Radicalizarea spaţiului politic din noile Landuri a exprimat divizarea societăţii germane, efectele unei reunificări dificile şi ruptura de sistemul politic clasic german. Clivajelor socio-economice li s-au adăugat clivajele religioase, catolicismul specific creştin-democraţilor, fiind greu acceptat în Est unde domină protestantismul sau concepţiile laice. În aceste condiţii, este surprinzător faptul că cetăţenii din Est afirmă că sistemul politic actual este preferabil celui din fosta R.D.G.

În concluzie, se poate afirma că alegerile regionale din 2004 au constituit un moment de cotitură în strategia politică a partidelor politice germane. Şansele politice ale social-democraţilor au depins de modul în care a fost percepută de electorat Agenda 2010. 

Dificultăţile existente în viaţa politică internă a coaliţiei creştin-democrate au fost relativ depăşite de stabilirea candidatului pentru funcţia de cancelar, dar poziţia lor politică rămâne deschisă. Crizele din interiorul SPD şi CDU au reflectat eroziunea marilor formaţiuni politice, în favoarea micilor partide (Verzii, liberalii, ex-comuniştii, extrema dreaptă). Intrarea acestora în parlament ar face posibilă refacerea unor mari coaliţii de guvernare de tip SDP-CDU, ceea ce ar putea fi o reconciliere a germanilor cu ei înşişi.

2.3. Alegerile anticipate – o posibilă soluţie

În iulie 2005, cancelarul Gerhard Schröder a solicitat votul de încredere în parlament, în speranţa de a nu-l primi, declanşându-se astfel alegeri anticipate. Scopul politic explicit a fost acela de a obţine sprijinul real pentru pachetul de reforme denumit Agenda 2010, mai ales după înfrângerile electorale din Renania de Nord/Westfalia. În august 2005, preşedintele german a fost de acord cu dizolvarea parlamentului şi cu declanşarea alegerilor anticipate.

După anunţul făcut de firma IBM de a face reduceri de mii de locuri de muncă şi după grevele anunţate în metalurgie, s-au desfăşurat ample dezbateri legate de simplificarea sistemului fiscal, de relaţia dintre sectorul economic şi deciziile politice.

În luna mai 2005, Oskar Lafontaine, personalitate remarcabilă a Partidului Social-Democrat, fost lider al acestuia, a anunţat plecarea sa din partid şi înfiinţarea unei formaţiuni politice mai de stânga, Alternativa Electorală pentru Muncă şi Justiţie Socială (WASG), considerată “o nouă stângă democratică”.
 În acest context, social-democraţii s-au aflat “asediaţi” între creştin-democraţi, de orientare centru-dreapta şi noua coaliţie de stânga, un nou proiect politic ce va urmări obţinerea unei majorităţi prin alierea cu Partidul Socialist Democratic şi cu alte partide de stânga.

În general, politica social-democraţilor germani s-a autodefinit ca o politică adresată inimii societăţii, o politică a noului centru, în acord cu schimbările lumii contemporane.
 Principalele valori care au orientat această strategie au fost valorile specifice ale social-democraţiei europene: libertatea, justiţia şi solidaritatea. Conform viziunii social-democraţilor, garantarea unor oportunităţi egale pentru toţi se va face, în continuare, recunoscând diversele aptitudini şi interese ale oamenilor. În acest context, justiţie socială înseamnă participare, valorificând oportunităţile egale oferite de societate. Reformarea politicii va implica, aşadar, acordarea unui suport social acestei schimbări, astfel încât să fie posibilă realizarea acestei viziuni, de tip pragmatic, asupra unei Germanii moderne şi juste. Obiectivele majore ale politicii social-democrate vor rămâne: consolidarea finanţelor publice, suportul acordat familiilor şi copiilor şi un sistem de taxe mai echitabil, în acord cu principiile realizării justiţiei sociale.

Încercarea de reformulare a politicii social-democrate, iniţiată în 1999 de Tony Blair şi Gerhard Schröder, a urmat un curs diferit, în funcţie de contexte politice diferite.
 Succesul recent al lui Tony Blair în alegerile legislative a demonstrat că succesul economic a fost decisiv.

În luna iulie, Consiliul de conducere a Partidului Social-Democrat a aprobat Manifestul electoral intitulat Încredere în Germania, considerat de preşedintele partidului, Franz Munterfering, o “cale raţională între dreapta şi stânga”.
 Manifestul a fost considerat şi o cotitură spre stânga prin crearea “impozitului asupra celor foarte bogaţi” (creşterea cu 3% a impozitelor pentru persoanele celibatare care câştigă anual peste 250.000 euro şi 500.000 euro pentru cuplurile căsătorite), veniturile rezultate de aici urmând să fie investite în educaţie şi cercetare.

Partidul Social-Democrat şi-a exprimat intenţia de a face o prioritate din preocuparea pentru familie, anunţând măsuri treptate care să ducă la gratuitatea creşelor, creşterea calităţii şi numărului de locuri în grădiniţele de copii şi introducerea unei noi alocaţii pentru părinţii în concediu parental (67% din ultimul salariu lunar net, plafonat la 2700 euro).

În campania electorală, Partidul Social-Democrat a anunţat că va susţine candidatura lui Gerhard Schröder la funcţia de cancelar al Germaniei. Întreaga politică economică se va orienta pe asigurarea creşterii economice, pe asigurarea locurilor de muncă şi a securităţii sociale pentru toţi cetăţenii. Partidul a încercat astfel să atragă electoratul său de bază reprezentat de clasa mijlocie care i-a asigurat victoriile electorale din 1998 şi 2002. În acest sens, social-democraţii au promis scăderea impozitelor pentru afacerile micilor întreprinzători, mai ales a tinerilor.

Manifestul electoral, care a cuprins 41 de puncte, a reprezentat deci sinteza unei politici social-democrate, bazate pe prosperitate şi creştere economică, capabile a realiza o distribuire echitabilă a bunăstării rezultate din muncă. În Manifest, social-democraţii s-au autodefinit ca “partid al dreptăţii sociale”, aducând unele modificări sistemelor de impozitare şi introducând salariile minime în micile întreprinderi.

Programul electoral al creştin-democraţilor germani s-a intitulat Prioritate muncii şi a avut ca obiective esenţiale crearea şi asigurarea locurilor de muncă, condiţii sine qua non ale creşterii economice şi bunăstării. Ferindu-se să facă promisiuni electorale pe care ulterior nu le vor putea respecta, creştin-democraţii au optat pentru articularea unor centre de greutate ale viitoarei lor politici: familia şi munca, în acord cu soliditatea financiară a ţării.

În campania electorală, liderul coaliţiei creştin-democrate, Angela Merkel (aleasă în luna decembrie 2004 candidat pentru funcţia de cancelar, după un discurs în care a făcut elogiul libertăţii şi încrederii) a trecut în revistă marile handicapuri ale Germaniei. Programul electoral a explicat “clar şi precis” ceea ce este de făcut. În acest context, cetăţenii şi oamenii politici trebuie să-şi unească forţele într-un efort comun pentru a ajunge într-o situaţie mai bună, a declarat Angela Merkel.
 În campania electorală, creştin-democraţii au renunţat la obiectivul anunţat iniţial, de a reduce impozitul pe venit la 19%, optând pentru nivelul de 22% (faţă de 25% cât este în prezent).

Referitor la reorganizarea sistemului asigurărilor obligatorii de sănătate, programul precizează nevoia stabilirii unei contribuţii fixe, indiferent de veniturile obţinute.

Programul electoral s-a dorit a fi punctul de plecare “a unui nou început” ce are drept scop ieşirea din criză printr-un proiect onest şi ferm. El a propus scăderea şomajului promiţând să aducă Germania “printre primele trei ţări din Europa” în ceea ce priveşte creşterea economică.

Liderul social-creştinilor bavarezi, Edmund Stoiber, a promis să prezinte un buget conform criteriilor de la Maastricht, fără datorii, la orizontul anului 2013. Programul conţine numeroase măsuri de îmbunătăţire a mediului de afaceri, un program considerat realist şi credibil.

În politica europeană, creştin-democraţii şi-au propus creşterea influenţei Germaniei în cadrul UE şi unele schimbări referitoare la unele politici comunitare. În domeniul agriculturii, poziţia lor pare a se apropia mai mult de Marea Britanie decât de Franţa.
 Mulţi analişti apreciază însă că aceste schimbări vor fi mai mult de stil, decât de fond.

În principal, atitudinea faţă de războiul din Irak nu se va schimba, deşi creştin-democraţii au anunţat o reapropiere de SUA. Programul electoral menţiona “revitalizarea relaţiilor cu SUA, un dialog deschis, chiar dacă există divergenţe de opinii în unele probleme. În program a fost menţionat şi parteneriatul strategic cu Turcia, precum şi acceptarea integrării României şi Bulgariei în Uniunea Europeană.

Programul electoral al Partidului Ecologist a avut ca puncte principale: economia, situaţia de pe piaţa muncii şi securitatea socială. Candidatul ecologiştilor pentru funcţia de cancelar Joschka Fischer, ministru de externe în cabinetul anterior, a declarat că doreşte să obţină victoria electorală, chiar dacă sondajele arătau ca învingători pe creştin-democraţi.
 În program au fost menţionate numeroase corecţii ale reformelor iniţiate pe piaţa muncii şi impozite mai mari pentru cei cu venituri peste medie. Un obiectiv specific a fost şi renunţarea la programele nuclearo-energetice, taxa ecologică, precum şi reforme în domeniul dreptului la cetăţenie. În program se prevedea scăderea impozitelor pentru salariile mici, măsură contrabalansată de creşterea impozitelor pentru cei bogaţi.

2.4. Semnificaţia politică a rezultatelor alegerilor

Rezultatele alegerilor legislative anticipate din Germania, desfăşurate la 18 septembrie 2005, au produs o surpriză de proporţii, dezminţind sondajele preelectorale. Scorul electoral strâns, obţinut de cele două mari formaţiuni politice, a arătat că electoratul german nu este pregătit pentru o mare schimbare politică şi că susţine o politică externă independentă. Miza electorală enormă a determinat desfăşurarea uneia dintre cele mai tensionate şi înverşunate lupte electorale din câte a cunoscut Germania postbelică.
 Polarizarea politică deosebită a dus la o participare la vot ridicată (77,7% rata de participare). Campania electorală a mizat excesiv pe valorile “economicului”, în detrimentul  campaniei sociale şi umane, ceea ce a dus la erodarea încrederii electoratului şi la rezultate surpriză. Un rol deosebit l-au avut credibilitatea şi înţelepciunea candidaţilor politici de a răspunde şi ţine cont de îngrijorările şi nevoile oamenilor.

Rezultatele alegerilor au avut, iniţial, un gust amar, declanşând o “paralizie politică” riscantă pentru o ţară aflată în criză economică şi socială. Imposibilitatea formării guvernului a arătat că Germania are grave probleme politice care reflectă ceea ce analiştii au numit “bolnavul Europei”.

Pentru prima dată, după 1949, nici una din principalele forţe politice ale ţării nu au obţinut majoritatea absolută în parlament, înregistrând scoruri electorale inferioare celor obţinute la alegerile anterioare :

	Formaţiunea politică
	Voturi
	Mandate

	CDU/CSU (Uniunea creştin-democrată)
	35,2%
	226

	SPD (Partidul social-democrat)
	34,3
	222

	FDP (Partidul Liberal)
	9,8
	61

	Linke (Partidul de extremă stânga)
	8,7
	54

	Grűne (Verzii)
	8,1
	51


Rezultatele alegerilor au dus la noi confruntări politice în care Angela Merkel susţinea că a câştigat deţinând 225 locuri în Bundestag, iar Partidul Social-Democrat se declara victorios, obţinând singur, nu ca alianţă politică, 222 de locuri. Criza politică a pus în evidenţă declinul celor două mari partide tradiţionale, avantajate fiind micile partide.

Electoratul german s-a plasat la centru, neacordând încredere celor două mari partide majoritare de dreapta, şi respectiv, de stânga. El nu a dat, aşadar, “carte albă” Uniunii creştin-democrate condusă de Angela Merkel, considerând programul său politic prea violent liberal. Reacţia a fost cu atât mai justificată, întrucât în campania electorală se anunţase ca viitor ministru de finanţe, Paul Kirchhof, recunoscut ca ultraliberalul ce a propus reforme fiscale radicale (25% impozit pe venit şi creşterea TVA pentru produsele de bază). Această asociere a alimentat temerile electoratului, diminuând şi sprijinul clasei de mijloc. Portretul “omului de succes” cultivat de creştin democraţi a ignorat pe cei dezavantajaţi (ex. văduvele şi orfanii) şi a erodat masiv încrederea electoratului.

S-a confirmat, astfel, că în sistemul politic german, distincţia stânga/dreapta păstrează caracteristicile a ceea ce analiştii au numit “stânga după victoria occidentală din 1989.”
 În condiţiile evoluţiei societăţilor moderne, s-a amplificat dimensiunea de centru a politicilor de stânga ca şi a competiţiei politice specifice democraţiilor occidentale.
 În aceste condiţii, obiectivele unei politici de stânga în Germania pot fi regăsite în programele şi acţiunea politică a mai multor partide (Verzii, Partidul Socialist Democratic etc.).

Rezultatele alegerilor au arătat clar refuzul electoratului faţă de o schimbare radicală a societăţii germane, vrând parcă să încerce combinarea mai multor soluţii politice, oferite de diverse formaţiuni politice.
 Marile partide politice germane au fost considerate anacronice şi marcate de o mare criză de identitate. În acest sens, este relevantă ascensiunea noii formaţiuni politice de extremă stânga care a reuşit să obţină un scor electoral deosebit.

În actuala situaţie politică este demn de remarcat faptul că sistemul politic german are drept caracteristică o stabilitate considerabilă, dată de interacţiunea a patru piloni principali: Guvernul-format de cancelar, Parlamentul (Bundestag)- unde se exercită influenţa partidelor, Landurile ale căror guverne sunt reprezentate în Consiliul federal (Bundesrat) şi Curtea Constituţională care are drept obiectiv apărarea drepturilor fundamentale şi controlul puterii politice.
  Această stabilitate a asigurat o impresionantă longevitate a coaliţiilor guvernamentale, greu de asigurat în alte state, datorită dinamicii societăţii contemporane. Globalizarea, procesul individualizării societăţii, descentralizarea constituie elemente care fac presiuni deosebite asupra sistemului politic german. În cadrul acestui sistem, sistemul de partide continuă să aibă un rol important, confirmat de decizia politică actuală de a ieşi din criză, prin formarea unui guvern de coaliţie naţională. Un rol deosebit îl va avea în viitor societatea civilă germană, deosebit de dezvoltată (unul din doi germani activează, cel puţin, într-o asociaţie cetăţenească), unul din pilonii importanţi ai democraţiei germane.

Pe 10 octombrie 2005, într-o conferinţă de presă, Angela Merkel, preşedinta Uniunii creştin-democrate, a confirmat oficial realizarea unui acord politic care a dus la formarea unei “mari coaliţii”, împreună cu Partidul Social-Democrat. Cu acest prilej s-a apreciat că acest acord este “bun şi just”, necesar continuării reformelor. 

Preşedintele Partidului Social-Democrat, Franz Muentefering, a declarat că partidul său s-a angajat în formarea unui guvern stabil, pentru o perioadă de patru ani şi că acordul politic reprezintă o bază temeinică pentru negocierile viitoare.

Această decizie politică a fost apreciată ca un moment istoric deosebit în politica germană şi ea a dus la desemnarea primei femei cancelar din istoria Germaniei.

În urma negocierilor politice, Uniunii creştin-democrate i-au revenit 6 ministere (Apărare, Interne, Economie-condus de Edmund Stoiber, Noi Tehnologii, Consum şi Agricultură), plus Cancelaria şi conducerea Bundestag-ului, iar social-democraţii vor deţine conducerea a 8 ministere (Externe, Finanţe, Sănătate, Muncă şi Afaceri Sociale, Justiţie, Mediu, Transport şi Dezvoltare).

Comentatorii politici apreciază că misiunea noului cancelar german va fi deosebit de dificilă, fiind necesară asigurarea unui consens permanent între poziţii politice diferite.

Rezultatele alegerilor legislative au avut o importanţă politică deosebită pentru Europa, întrucât Germania este considerată “motorul Europei”
, urmând ca principalele coordonate ale politicii europene şi internaţionale să rămână, în mod fundamental, neschimbate. 

